هاتەوە یادم  
  
هاتەوە یادم شەوێکی قەندیل  
هێنایە گریان دڵەی مات و دیل..  
ئەو دەستەی لەوێ بەفراو ئەیتەزاند  
لێرە سوتاوە بەئاگرو ژیل  
  
بەدەم رێگاوە بەنوکتەبازی  
پیشانمان ئەدا وەزعی ناڕازی  
نەمان ئەزانی چۆن ئەبڕێت وازوو  
رێی دووری بەرەو لوتکەو هەورازی  
  
سەرماو هەورازی قەندیل پیرۆزبێ  
هەموو ئومێدتان هەر بەنەورۆز بێ  
فەرامۆش ئەبێت ئەوکاتە هەرچی  
رۆژێکی ئێستا سەخت و ئاڵۆزبێ  
  
قەندیل کوێستانی دڵگیری وڵات  
هەتاکو ئاب داڵدەتان ئەدات  
ئیتر دەواری داڵدە نامێنێ  
تارای زیوینی نوێ ئەکرێ خەڵات  
  
دوایش جریوەو بەفراوی بەهار  
ئەسڕێ لەدڵان خەمی رۆژگار  
ئەدرێ لەبەریا بەرگی وەرزی کۆن  
ئەیگۆڕێتەوە بەشاڵی گوڵدار  
  
چەندەش ماندووبن ئەحەسێنەوە  
مادام بەئازاد سەر ئەنێنەوە  
مادام بەویست و ئارەزووی خۆتان  
دەستان بەچەکی تۆڵە ستێنەوە  
  
خۆزگە منیش لەوێ مابایەم  
چەکەکەم بەس بوو لەجێی سەرمایەم  
رانابرێ تەمەن لەگەرمەسێرە  
چونکە پەروەردەی ئەوجێ سەرمایەم  
  
\*\* \*\* \*\*